
«La nit del Músic Alt (Un tipus de gènere ambigu)». Dramatúrgia: Carles Pedragosa Torres. Cantants/Intèrprets: Antoni Comas, Robert González, Bealia Guerra, Paula Malia, Clàudia Schneider, Jordi Vidal, Cor ARSinNOVA. Espai escènic: Joan Galí Sanarau. Vestuari: Joana Martí Delgado. Il·luminació: David Bofarull Armengol. Projeccions: Marc Permanyer Conde. Producció executiva: Helena Font Barbero i Lluís Victory Cirer. Direcció tècnica: Albert Glas. Regidors companyia: Olalla Calvo i Rai Segura Raspall. Ajudantia d’escenografia i vestuari: Camille Latron i Llorens. Fotografia: César Font. Agraïments: Elisabet Barroso Dominguez, Núria Roé Vellvé, Ragnhild Hjelmborg, Marta Canals Romero, Olivia Basora, Carme Milan, Gina Aspa. Una coproducció del Grec 2025 i 2026 Festival de Barcelona, la Banda Municipal de Barcelona i Indi Gest. Director titular Banda Municipal Barcelona: José R. Pascual-Vilaplana. Clarinets: Natalia Zanón (solista), Eduard Betes, Àngel Errea, Joan Estellés, Juan Bautista Faubel, Victoria Gonzálvez, Germán Guillén, Montserrat Margalef, Joan Tormo, Alexandre Escrivà, Jorge Iznardo, Maria Rubio, Laia Santamaria, Clara Vilanova, Javier Vilaplana (requint), Martí Guasteví (clarinet alt), José Vicente Montesinos (clarinet baix). Saxòfons: Maurici Esteller (soprano), Dani Molina (alt solista), Marta Romero (alt), Armand Franco (tenor), José Jaime Rivera (tenor), Joan Soler (baríton), Joan Soler (baix). Flautes: Manel Reyes (solista), Alejandro Ortuño, Paula Martínez (flautí). Oboès: David Perpiñán / Jordi Bonilla, Carla Suárez (corn anglès). Fagots: Daniel Ortuño (solista), Xavier Cervera. Trompes: Claudia Cobos (solista), Abdó Sancho (solista), German Izquierdo, Carlos Lizondo, Miguel Zapata. Trompetes i fiscorns: Javier Rodríguez (solista), Maurici Albàs, Santiago Gozálbez, José Joaquín Salvador, Vicent Ivorra, Susana Marco, David Urrutia. Trombons: Emilio Almenar (solista), Andrea Escrig (solista), Francesc Ivars, Francisco Palacios (baix). Bombardins: Rubén Zuriaga (solista), David Pantín. Tubes: Francisco Javier Molina (solista), Toni Chelvi. Contrabaixos: Enric Boixadós, Toni Cubedo. Timbals: Ferran Carceller (solista). Percussió: Mateu Caballé, Ferran Armengol, Alejandro Llorens, Naia Membrillera, Miquel Vich. Arpa: Laura Boschetti. Piano: Jordi Farran. Director tècnic: Joan Xicola. Coordinadora executiva: Susanna Gamisel. Encarregada: Montserrat Margalef. Arxiver: Àlex Fernández. Serveix auxiliars: Airun Serveis Culturals. Resta de l'equip de L'Auditori: Regidoria BMB: Albert Martínez, Ramon Tolrà. So: Toni Vila, Alejandro Parra i Oriol Baulenes. Coordinació RF: Manolo Cervera. Producció: Ernest Crusats. Cor ARSinOVA. Directora: Maria Mauri Fàbregas. Intèrprets: Berta Morató Vinyes, Adrià Pagès Moliner, Emma Clarke Karlová, Ferran Marquina Martínez, Pol Blancafort Baulenas, Daniel Flix Porret, Marta Garrote Ordeig, Núria Ballestar Dot, Joana Martinez-Mora Manel, Laura Farré Garcia, Steen Knudsen Esquerda, Magdalena Völk, Pere Carulla Sanmartí, Gerard Morató Vinyes, Helena Figueras Benet, Nina Hoelscher, Niels Knudsen, Enric Aragonès, Miquel Bertran. Direcció de moviment escènic: Bealia Guerra. Direcció escènica: Jordi Oriol Canals, Carles Pedragosa Torres. Banda Municipal de Barcelona i Indi Gest. Festival Grec 2025 i 2026. Teatre Grec Montjuïc, Barcelona, 25 juliol 2025. Reposició: Teatre Grec Montjuïc, Barcelona, 28 juliol 2026.

El cabaret de la muntanya dels jueus

Les troballes arqueològiques són perilloses. Només cal donar un cop d'ull a les obres aturades o ajornades a tot Barcelona perquè els equips d'investigadors puguin remenar la terra per trobar-hi les restes dels avantpassats.


Es pot veure amb les futures noves dependències de la justícia espanyola establerta a Catalunya, entre el Passeig Lluís Companys i el carrer Pujades —que, sigui dit de passada, no se sap quina falta fan— i que hauran d'esperar encara dos anys més abans que no se sàpiga què hi ha sota una gran necròpolis dels afores de la ciutat antiga, sepultada pels borbons, on fins i tot diuen que hi podrien reposar les restes de la jove màrtir Santa Eulàlia.


I es pot veure també amb l'etern remodelatge del parc infantil entre la plaça de La Gardunya i el carrer del Carme, damunt de la Biblioteca de Catalunya, on les rases també amaguen algun misteri ancestral, i avisen que va per llarg. I no cal dir, els constants retards de segons quins trams del caòtic remodelatge de pedra grisa de les Rambles que porten de corcoll el negoci dels floristes i el dels manters.


Al perímetre de la ciutat vella, ja se sap, aixeques una pedra i trobes un parent llunyaníssim que et saluda. És el mateix que passa ara al recinte del Teatre Grec, a Montjuïc, o en nom medieval, “la muntanya o mont dels jueus” perquè és allí on diuen que fa més de mil anys que hi va haver una necròpolis jueva.


Doncs, bé, jueva o no, ara s'hi posa la primera pedra del que ha de ser el primer complex de teatre musical EuroBroadway, un teatre amb el nom “Lincoln Center Xavier Cugat” que té el suport d'un vell i atrotinat ricatxo nord-americà, amb pinta de classe Donald Trump amb gorra vermella i acompanyat d'una mena de Melania o esposa eslovena amb una gran pamela negra fent-li ombra als ulls, i envoltats d'espònsors com els de l'imperi de la Coca-Cola, amb una banda de músics d'upa que, com els del futbol, es diuen Banda Municipal Spotify Repsol, ni que la dirigeixi un valencià.


Però el fantasma de l'arqueologia ha tret de nou el cap i, justament a la fossa on hi ha d'anar el primer pedrot del complex musical, un arqueòleg, Saïd Carbonell —que no té res a veure amb el conegut Eudald Carbonell— hi troba un peu gegant que, només el carboni 14 ho desvelarà, podria ser del pare dels pares del musical. I a jutjar per la mida del peu, es tractaria d'un dels individus del musical més alt.


Sabut és que els interessos econòmics dels anomenats inversos estrangers no entenen de relíquies arqueològiques. La troballa del peu els pot engegar a rodar tot el pla del futur projecte que ha de portar la glòria teatral a la terra dels musicals catalans on hi ha la pedrera més gran d'arreu del món amb més cantants i intèrprets del gènere per metre quadrat. 


«La nit del músic alt» va de tot això. I explicar-ho amb pèls i senyals ara ja no és desvelar res perquè aquest macroespectacle ha estat una exclusiva dels dos últims Grecs: el del 2025, una sola funció, i el del 2026, també una única funció, recuperat enguany per aclamació popular. 


No és hora ara de demanar que se'n faci una tercera reposició l'any vinent. No ens féssim pesats. Però repescar-lo a temps ha estat una manera alegre, festiva, irreverent i brillant —en contrast amb «L'òpera de tres rals» inaugural— de tancar la programació del Festival 2026 del Teatre Grec, amb totes les localitats exhaurides i fa l'efecte que més se n'haurien exhaurit si s'haguessin programat un parell de funcions.


He dit que no és hora de demanar una tercera reposició al Festival Grec, però potser sí que es podria fer una crida a l'admirat Antonio, sí, l'Antonio Díaz, el Mago Pop, ell que té tants “quartos” i que és l'amo del mar i del cel i que guarda el mític vaixell de Dagoll Dagom com una joguina que li haguessin portat els Reis Mags i que ha donat vida i revida al Teatre Victòria. ¿Mago Pop, perquè no fas un cop de cap i, com si fossis un dels magnats nord-americans amb gorra vermella, t'apropies de la producció de «La nit del músic més alt» i en programes una temporada llarga al Paral·lel on tindries el ple garantit? Raons no n'hi falten perquè és precisament el «Mar i cel» un dels musicals més protagonistes de la història de «La nit del músic més alt», i és el Mago Pop el que més vegades hi surt invocat per si, des de les altures màgiques que ell domina, els vol escoltar.


Diria que aquesta segona posada en escena de «La nit del músic més alt» ha estat revisada i actualitzada lleugerament tant pel dramaturg Carles Pedragosa com per l'ideòleg i director Jordi Oriol. Hi ha ara referències molt actuals, com «L'últim àtom», una celebrada comèdia estrenada aquesta temporada pel mateix Jordi Oriol, o «Les coses nostres» amb una picada d'ullet a la sèrie «La casa nostra», del 3Cat, on hi té un paper iportant, com aquí, l'actriu i cantant Paula Malia. També s'hi deixa anar una llapissada d'«El retrat de Dorian Gray», que ha encimbellat una vegada més l'actriu Àngels Gonyalons al Teatre Romea —per cert, com que tot és molt anglès americà, és espaterrant com sona “engelsguyelons” en boca del director guiri en off que fa un càsting als aspirants amb dorsal al pit per formar part del primer musical que programarà el nou EuroBroadway de Montjuïc.


L'espectacle és una gran festassa que asseguraria que ha arribat molt més madura ara que en la primera versió de l'any passat. Madura també pel que fa a la interpretació. Esplèndida Paula Malia, tant quan fa d'aspirant al càsting com quan fa de representant japonesa o d'una tal Rita Claver. I no cal dir quan, en anglès, rememora una de les peces més emblemàtiques de «Mar i cel», amb l'arqueòleg Saïd (l'actor i cantant Robert González) —a pit descobert, sisplau, com a bon pirata—, una trama dins la trama que enfila arriscadament el discurs actual de la ultradreta sota el lema “Barcelona per als barcelonins... i barcelonines!» o el que és el mateix, «Primer els de casa!», discriminació que té el seu màxim punt de tensió quan es volen expulsar els 63 membres de la banda, amb trombons, fiscorns, trompetes, timbals, tubes i bombardins inclosos, només perquè són valencians —com a mostra, l'origen del director i compositor Pasqual-Vilaplana—, i no són catalans.


Quina gosadia més brillant la de ironitzar sobre un mal social i polític global amb dues comunitats germanes de casa! Però una gosadia, esclar, que requereix posar-hi de seguida el fre de mà. I això passa quan s'obren els llums, s'apaga la sofistació escènica i la mateixa protagonista, ara sí, l'autèntica Paula Malia, es rebel·la contra el discurs xenòfob, que troba molt “desubicat”, descol·locat, vaja!, i, amb una altra picada d'ullet a aquell vell anunci institucional del reciclatge dels envasos, d'unes tals The Mamzelles, deixa anar com a denúncia i amenaça: «A l'Ara, vas!».


¿I qui promou aquest conflicte enmig de la trama? Doncs, tot un capitost dels empresaris teatrals que representa el veterà i polifacètic actor i tenor Antoni Comas que, en certa manera, és el mestre de cerimònies de tot l'acte festiu de col·locació de la primera pedra al Teatre Grec del nou “Lincoln Center Xavier Cugat”.


Mentre els espectadors ocupen les grades de l'amfiteatre Grec, un entremès serveix per assistir a un càsting amb els candidats a obtenir el premi de 1.000 euros, per participar en el pròxim musical, amb intervencions d'alguns membres del cor, tots catalans de soca-rel, com aquell que intenta cantar l'havanera «El meu avi» i a qui el director de càsting recorda que la peça d'Ortega Monasterio no és políticament correcta, tot i que cal recordar que en la frustrada cantada d'havaneres de Calella de Palafrugell d'aquest any, cancel·lada per culpa dels incendis, ja se li havia aixecat el veto. El mateix candidat, però amb nom diferent, en una intervenció posterior, canvia la versió per «La meva àvia», i la cosa cola.


L'espectacle és un mosaic completíssim d'humor intel·ligent, d'interpretacions de primer nivell, de burxades al cor i l'ànima, d'ironia punyent i de fiblades on fa més mal. I tot protagonitzat pels intèrprets i cantants, mitja dotzena, a més d'Antoni Comas (espectacular en tot moment), un extraordinari Robert González (l'arqueòleg, fals pirata de «Mar i cel» i un dels representants nord-americans del musical d'època), una esplendorosa mezzosoprano Clàudia Schneider (Letícia Cugat, filla del músic —¿una altra picada d'ullet potser al nom de la directora del Grec?—, al costat de la ja esmentada actriu i cantant Paula Malia que és la qui porta més les regnes de tota la trama, o la cantant i actriu Bealia Guerra, autora també de la coreografia de l'espectacle i el moviment, essencials en una proposta on el dinamisne no té un moment de repòs, i l'actor i cantant Jordi Vidal que, a més de fer el paper del vell magnat Lincoln, el de la gorra Trump, fa, entre altres papers, de representant del Bollywood en el congrés que té lloc amb personatges que hi són en nom del musical alemany (vestit del Tirol), el francès (vestit de flors), el japonès (kimono), l'americà (gavardina i barret) o l'indi (caftà i turbant).


Menció especial mereix el Cor que acompanya tota la juguesca. Es tracta de la formació ARSinNOVA, una vintena d'intèrprets que dirigeix actualment Maria Mauri Fàbregas (aquí ho fa, com si no hi fos, des d'una de les localitats de la primera fila de pedra de les grades de l'amfiteatre). El cor de cambra —últimament quan parlo de cors no em puc estar de recordar la mala jugada que les corals van patir amb la visita del Papa Lleó XIV, que també surt esmentat, a la Sagrada Família— no es limiten només a posar la veu sinó que tenen un paper important en les accions, el moviment i la coreografia de les diferents peces que s'hi interpreten. L'excel·lència del conjunt és un altre dels atractius de l'espectacle i les picades d'ullet també són protagonistes com el moment en què, a ritme de càmera de cinema que representa una persecució, la coreografia del cor recorda, no sé si volgudament, la del gag de la cursa ciclista de l'espectacle «Operetta», de la companyia Cor de Teatre de Banyoles.


L'espectacle, prop de dues hores, té més moments de glòria, un darrere de l'altre. Quan es fa una foto col·lectiva amb el lema Lluíiiisss... i s'hi afegeix per sorpresa: Pasqual, i... pam!, un espetec que cadascú pot interpretar com vulgui. Quan es diu que el nou tetre “Lincoln Center Xavier Cugat” no vol propostes experimentals, diu també que, si n'hi ha, les enviarà totes a la Brossa... no a la del contenidor, no, a la Fundació Joan Brossa, esclar, que ara dirigeix pel que fa a les Arts en viu, Georgina Oliva. Es parla d'El Molino, del d'abans, del pur, no del d'ara, que diuen que no se sap ben bé què és... i que de fet torna a tancar fins a reprendre una nova vida. I hi ha sobretot, peces de tots els gèneres: l'òpera, el musical, l'opereta, la sarsuela, la rumba del Gato... i peces de compositors per donar i per vendre, entre altres: Wolfgang Amadeus Mozart, George Gershwin, Kurt Weill, Leonard Bernstein, Jacques Offenbach, Cole Porter, Lloyd Webber, Claude-Michel Schönberg... (com es pot veure, hi ha molts jueus, que és el que toca parlant de Montjuïc). Ah! i també hi ha el compositor català Joan Viladomat que, per a glòria de la pàtria, va ser l'autor del popular tango del segle passat, «Fumando espero».


La picaresca rau, esclar, en el fet que cadascuna de les peces que s'interpreten juga amb el canvi de lletra, al marge de la fidelitat del «Mar i cel» a l'anglès. I en l'estil habitual del dramaturg i director Jordi Oriol, els embarbussaments, les segones intencions i la fonètica que diu el que no vol dir formen part del guió de «La nit del músic més alt», que es tanca amb un homenatge al valencià Carles Santos —l'any vinent, 2027, farà deu anys de la seva mort, considerat també el compositor “més alt” de la música catalana—, amb el tenor Antoni Comas al piano, arraulit sexualment amb la mezzosoprano Clàudia Schneider sobre les tecles, mentre sona l'emblemàtica peça farcida de brams i esgarips del mestre de Vinaròs, «Toñarro y Claudiota», amb tota la companyia estesa morta a terra i amb el xim pum final de la banda municipal que, mai més ben dit, rebla el clau d'una nit musicalment lluminosa.

Andreu Sotorra, Clip de Teatre, 29 juliol 2026
Una tradició que fa falta


Dimecres quan vaig accedir al meu seient al Teatre Grec ja hi havia en marxa un càsting per a actors i actrius de musical. Els anaven cridant pel número i oferien la seva millor actuació per obtenir un paper en un dels grans musicals que es faran al futur Spotify Repsol Teatre Grec.

Se celebrava l’EuroBroadway Barcelona Symposium, presidit per Mr. & Mrs. Lincoln, ell amb gorra de beisbol vermella, ella amb pamela que li tapava els ulls. S’hi presentava el nou projecte de teatre musical: el Grec cobert d’una enorme cúpula de vidre i l’escena dedicada completament al gènere, amb reforma urbanística inclosa, és a dir, una pila d’habitatges turístics per cobrir la demanda que, si no hi és, ens la inventem. També era l’acte de col·locació de la primera pedra. Per posar-la, calia fer un forat, i ja se sap què passa en aquesta ciutat quan piques avall: van apareixent part de les restes d’un gegant mil·lenari, el Músic Alt.

Tot plegat pertany a La nit del músic alt, amb direcció i dramatúrgia de Jordi Oriol i Carles Pedragosa, amb el segell inconfusible d’Indi Gest. Us en puc fer més espòilers i dir-vos que al llarg d’una hora i mitja la Banda Municipal de Barcelona, el cor ARSinNOVA i cinc intèrprets van fer un recorregut atípic pel milloret del repertori clàssic dels musicals: amb números de Cabaret, L’òpera de tres rals, Els miserables, Bollywood, opereta, el tango La cocaína en una interpretació meravellosa de Paula Malia, i Robert González fent mans i mànigues per entonar L’himne dels pirates de Mar i cel mentre el cor el cantava en anglès, en un dels moments més divertits.

Una funció farcida de clucades d’ull musicals i de tota mena, en què els promotors ianquis van plantejar la idea que el musical ha de ser comercial, no radical. I trencant tots els motllos i cotilles, el xou acaba amb un grandíssim homenatge a Carles Santos.

L’any passat, també dins del Grec, se’n va fer una única funció. Juan Carlos Olivares, crític d’aquest diari, els concedia quatre estrelles i titulava: “Que torni ‘La nit del músic alt’!”. I li han fet cas!


Seria preciós que cada final de juliol a l’amfiteatre de Montjuïc es pogués gaudir d’aquest espectacle fins a fer-ne tradició, amb les petites variacions que aporten les referències al present.

Gemma Sardà, La Vanguardia, 31 juliol 2026
Welcome Broadway. Barcelona is waiting for hou


Com és ben sabut, fa ja uns quants anys que Madrid presumeix d’haver-se convertit en la tercera capital mundial del teatre musical, situant-se només per darrere del Broadway novaiorquès i del West End londinenc, els cims del gènere  ara per ara insuperables. I , encara que a moltes persones ens dolgui d’allò més tenir que reconèixer-ho, cal assumir que Madrid té tot el dret a mostrar-se orgullosa en aquest sentit.

Es podrà discutir tant com es vulgui el model que s’ha seguit per tal d’arribar a ocupar tan privilegiat lloc i si aquest lloc dóna o no dret a situar-se en el pòdium. Però el que no admet discussió és que la cartellera madrilenya vessa de teatre musical des de fa ja força temps.


I si això desperta l’enveja barcelonina d’aquest sector del món de l’espectacle, està més que justificat. Especialment, si tirem mà de l’hemeroteca. I recordem que fa unes quantes dècades, en aquells temps en els quals, després de la rutilantment reeixida primera navegació del vaixell de Mar i Cel, mentre Stephen Sondheim visitava el Poliorama i quedava embadalit davant el muntatge dirigit per Mario Gas del seu Sweeney Todd, Calixto Bieto es posava també sondheimià amb Company, al Versus debutava triomfalment una jove companyia anomenada El Musical més Petit i Ricard Reguant importava des de Londres l’estupenda Germans de Sang (tot plegat, una mica abans que el Liceu de Joan Matabosch programés una sèrie de memorables concerts protagonitzats per grans llegendes anglosaxones del gènere), es va crear a la nostra escena un il·lusionant miratge.


Per uns breus moments, el miratge, reflectit a la premsa de l’època, va arribar a fer-nos creure que Barcelona es podia convertir en, com a mínim, la ciutat de referència del sud d’Europa pels amants del musical. Però si llavors el miratge no va acabar de fer-se realitat, ara estem en condicions de tornar a il·lusionar-nos.

Com sabeu, el Grec porta ja un grapat d’edicions dedicant-li una nit en especial al teatre musical. I la d’enguany, coproduïda mà a mà pel festival, per la companyia Indi Gest que tant de suc ha sabut extreure-li sempre a les paraules i que aquest cop s’ha posat també a jugar amb les lletres que acompanyen a les músiques, i per la Banda Municipal de Barcelona, ens ha portat la millor de les noticies.


Gaudiu dels últims espectacles programats a l’aire lliure del Teatre Grec, perquè ben aviat aquest teatre en el qual et podia tocar patir si el cel estava massa ennuvolat (la prova la vam tenir la mateixa nit en la qual es va programar aquest espectacle, tot i que per sort la cosa va quedar en quatre gotes de res i uns llunyans llampecs), es convertirà en un espai cobert per una gran cúpula: riu-te tu del nou Camps Nou!


I és que aquest espai es transformarà en allò que tampoc no va poder ser quan es va intentar convertir el ben proper Palau d’Esports en un palau del teatre musical batejat amb el nom de Barcelona Teatre Musical. Per cert, i dit sigui de pas: aquest espai, com tants altres espais malbaratats de la nostra ciutat, porta ja massa temps agonitzant des de la seva buidor, tot sent objecte d’avant projectes que mai no arriben a assolir ni la categoria de projectes.


Però no ens posem tristos i enfadats, i gaudim com cal d’un moment d’alegria col·lectiva situat al nivell dels nostres millors dies olímpics: entre músics, intèrprets i convidats especials, s’han reunit a l’escenari del Teatre Grec gairebé un centenar de persones, totes elles disposades a celebrar la bona noticia: gràcies a l’aliança entres les dues grans B (la B de Broadway i la B de Barcelona) ara sí que sí que la capital catalana cada dia menys catalana, podrà fer que tot allò relacionat amb el teatre musical que ha passat a Madrid en aquests darrers anys, quedi en res.


Això sí: aquesta mena d’aliances requereixen també certes submissions. Si fas un tracte amb els que en saben més d’aquest tema i de com fer negoci amb ell, has de sotmetre’t una mica als seus imperatius categòrics. I deixar per exemple que sigui un director de càstings Made in USA qui seleccioni  qui és i qui no és digne d’encapçalar el repartiment de les macro-produccions que aviat ompliran de gom a gom  aquest  espectacular recinte del qual, al llarg del concert inaugural, s’instal·larà també la primera pedra.


Però és el que passa a les ciutats que acumulen mil·lennis d'història: a la que fas un forat a terra et surten o unes quantes ruïnes que cal preservar o uns quants ossos humans que cal tractar com si fossin relíquies. Encara sort que, amb això els nord-americans són més pràctics que nosaltres, i saben com tornar a tapar el forat inoportú i deixar enterrat en ell tants el vells óssos com els nous óssos de qui hagi tingut la gosadia d’intentar enrederir i boicotejar les obres: al cap i a la fi, The Show Must Go On!!!


Doncs ja teniu aquí resumides les claus de la dramatúrgia que Carles Pedragosa Torres, l’indi gest còmplice d’un Jordi Oriol Canals encarregat de posar-li ordre a l’acumulació d’artistes, personatges, trames i subtrames que convergeixen  a l’escenari, ha elaborat per a tan gran ocasió. Una dramatúrgia que, com som on som (un fals teatre grec construït fa menys de cent anys que, malgrat la seva tendra edat, fa molta patxoca), no se n’oblida tampoc de recordar-nos que això de barrejar música, lletra i text, va començar ja a l’antiga Grècia.


I és que el voluntàriament caòtic guió de la proposta vol fer-nos també cinc cèntims sobre els orígens d’un gènere que associem massa sovint al mític Broadway, oblidant-nos d’uns antecedents que venen de molt més lluny, tan temporalment com geogràficament. Tot i que, en aquest  sentit, la lúdica dramatúrgia d’un espectacle en el qual hi caben des dels càstings esbojarrats (tots ells, per cert, oficiats amb un castellà amb accent ianqui) fins a la presència d’un il·lustre directiu del teatre musical broadwayià amb aires ben trumpians, tot passant per l’empenta del més agosarat empresariat teatral català, es perd una mica entre tant excés de referències.


La gresca funciona de forma notablement engrescadora en el seu tram inicial. Però perd una mica el rumb al llarg del seu cos central. I es perd també una mica massa quan, des de la seva gratificant voluntat de fer el gamberro, barreja amb humor conceptes difícilment barrejaves. Tot i que la broma consisteix també en gran mesura en aprofitar l’avinentesa per fer una mica de didactisme en pla distés, ficar Xavier Cugat, el teatre Kabuki, les operetes d’Offenbach, el Mack de Knife de Brecht i Weill i la Carmen de Bizet en el mateix sac, suposa una mica acabar creant un calaix de sastre un xic massa confús. Tot plegat, mentre, paradoxalment, se n’oblida de referents tan imprescindibles com ara ho sónles operetes de Gilbert i Sullivan.


Més encara, quan hi vols encabir també al calaix uns quants apunts còmics sobre la gentrificació, les perversions del capitalisme neoliberal, la maldat depredadora encoberta de patriotisme localista de l’empresariat més nostrat o l’explotació laboral del sector.


Tot plegat dóna lloc, en qualsevol cas, a unes estones irregulars però sempre amb força bon divertiment pel qual et pots trobar des d’una Paula Malia superant amb èxit el càsting sota la personalitat d’una tal Rita, fins a un Jordi Vidal tan ben entonat com sempre, tot passant per un Antoni Comas i una Claudia Schneider que es fan del tot seu el millor fragment de la vetllada: aquell en el qual aquests dos noms tan associats a l’univers creatiu de Carles Santos es posen a interpretar Santos amb tota la iconoclasta rauxa que exigeix ser-li fidel al seu transgressor esperit faller.


Al llarg de la vetllada es van acumulant les bones idees que comparteixen espai amb aquelles altres no del tot ben desenvolupades; les troballes enginyoses (la versió anglesa de Mar i cel (Sea and Sky) posem pel cas) amb aquelles un xic forçades (algunes de les noves lletres afegides als temes clàssics queden ben lluny dels malabarismes lingüístics als qual ens té acostumats Indi Gest).


La limitada coreografia i algun altre moment desafinat deixen a la vista aquella manca de més assajos que sovint han mostrat ja en altres ocasions  aquests concerts grecs dedicats al teatre musical. Però el conjunt funciona amb prou gràcia com per garantir l’eficàcia del divertiment. I la direcció musical de José Rafale Pascual-Vilaplana aconsegueix que la Banda Municipal brilli de forma notable: el seu moment West Side Story (que ha arribat al Grec pocs dies abans que  el Liceu presenti la versió concert de l’obra dirigida per Gustavo Dudamel i esperada amb gran expectació), n’és una bona prova.


I és que el voluntàriament caòtic guió de la proposta vol fer-nos també cinc cèntims sobre els orígens d’un gènere que associem massa sovint al mític Broadway, oblidant-nos d’uns antecedents que venen de molt més lluny, tan temporalment com geogràficament.
Ramon Oliver, Recomana, 28 juliol 2025

Un peu (entre divertit i inoportú) a la controvèrsia


Tants caps tants barrets; tants peus, tants calçats. Donar el peu, en teatre, és pronunciar la part final d’una rèplica perquè l’altre entri en escena. En una orquestra, seria l’avís de la batuta per arrencar la partitura a l’hora. Donar peu, col·loquialment, és desencadenar una reacció a partir d’un fet. A La nit del músic alt es donen peus de totes menes. En l’habitual deliri teatral dels Indigest permet encetar tants melons com tinguin a l’abast. I en aquest joc (fet amb molt poc temps per la dimensió de l’espectacle) s’ha patit perquè s’han tractat temes que, avui estan molt sensibles i potser millor s’haurien pogut deixar de banda. 
Ara, si el que es pretenia era escandalitzar divertidament, calia que anessin escapçant melons saltant-hi a sobre, és clar. Com Marc Salicrú i els Teatres de Campanya, que fan una denúncia al caos urbanístic finançat per l’Administració que lmpulsa l’Interferència02, també Carles Pedragosa imagina una Barcelona que vol convertir el Teatre Grec en el nou Lincoln Center Xavier Cugat, una mena de Meca del musical a Europa, que s’alinearia amb Broadway i el West End (allò que no ha aconseguit el BTM, ara ho petaria gràcies a la inversió d’un fons voltors americà).

Evidentment, una provocació en tota regla. Doncs la peripècia dels Indigest precipita la convenció per fer la primera pedra del nou equipament amb una troballa arqueològica: un peu del músic alt, un personatge mític de la cultura grega, que devia convèncer Sòfocles i Èsquil per incorporar música i dansa a les seves obres. O això és el que volen fer creure els dIndigest, sense manies.


La nit del music alt és alegre divertiment, salpebrat amb la Banda Municipal de Barcelona i un repertori molt variat de composicions (principalment, de la factoria de Broadway, però també se n’hi van incorporar de Jacques Offenbach, de Carles Santos i icones de Mar i cel d’Albert Guinovart interpretades en anglès, per a gaudi dels hipotètics guiris que vindrien en processó al nou equipament).

La paròdia de traç gros porta contínues notes al marge, més enllà de les que s’escampen per la partitura de la cinquantena d’intèrprets de la banda, que hi juguen amb ganes. Com si fos un acudit de nacionalitats, entre els ponents hi ha un americà (que declara tenir els drets de tots els jueus i que això es repercutirà en els aranzels de Trump), una soprano (que interpreta el Carmen de Bizet), un alemany (vestit de tirolès), una noia oriental representant del kibuki (“s’equivoca”) i un indi (posseït pel Bollywood més sonat). La convenció es veu creuada per un càsting per triar veus per al teatre comercial en construcció i amb unes excavacions arqueològiques d’on sortirà el peu gegant d’un personatge.


El col·lectiu Indigest, amb Jordi Oriol al capdavant (tot i que el pes d’aquesta producció respira molt més Carles Pedragosa), sempre estira el significat de les paraules i juga als equívocs a partir d’un sarcasme descarnat. Si ho van fer amb Europa bull, ara pugen les tornes amb una aparent convenció que ha de servir per posar la primera pedra al nou emblemàtic escenari. A la broma, Indigest hi acostuma a posar una càrrega existencialista (La mala dicció) per tenir un contrast estrany i garantir una certa reflexió. No és el cas d’aquest divertiment; es troba a faltar una mica més de complexitat.


Si l’escarni a una Barcelona que creix per esdeveniments celebrats (Exposició Universal 1929, Jocs Olímpics) i d’altres que no tant (Fòrum de les Cultures 2004, Copa de Vela 2025…) sempre té suc i és saludable riure’s de les nostres contradiccions, més perillós és fer broma amb els jueus, avui: Si Montjuïc rep el nom perquè era el món dels jueus (allà on els enterraven des del segle X), juga a favor que els principals impulsors dels musicals als Estats Units siguin jueus (d’aquí les contínues bromes que apareixen en molts dels muntatges d’autoparòdia com The producers), també és cert que aquestes picades d’ullet, avui, no permeten la mateixa empatia, arran dels abusos i violacions dels drets humans a territori palestí.


Segons havien explicat, tots els protagonistes es volen atribuir la creació del musical. I la tesi havia de corregir l’eurocentrisme donant validesa al teatre oriental. Probablement, durant els pocs assajos d’una peça plantejada com a irrepetible castell de focs, aquest filó en devia sortir damnificat a favor de la persecució del peu i la pugna entre el president del patronat, Antoni Comas (“Barcelona per als barcelonins” i expulsava el director valencià), així com Clàudia Schneider, interpretant la futura directora del teatre (Leticia Cugat, filla del músic excèntric dels Chihuahues). Si Jordi Vidal és un fix en aquest tipus de petards musicals, va lluir Paula Malia i Robert González en un duet d’amor impossible. Si Indigest ha escenificat amb l’OBC a L’Auditori aquest curs (El mandarí meravellós), també ha sabut congeniar amb la banda, amb un entusiasta José R. Pascual Vilaplana a Teatre Grec.


És coneguda la voluntat que el Teatre Grec tingui una nit de musical, de molt divers format. L’any passat, es va muntar un veritable castell de focs amb La gran nit de Dagoll Dagom. En anteriors edicions, havien estat versions concert de grans hits sobre Stephen Sondheim (2022), un repertori de Swing a Broadway (2018) o la primera presentació de títols com La tienda de los horrores (2019). La nova directora de Grec, Leticia Martín, ha optat per fer un salt mortal, comparable a l’astracanada de Rèquiem for Evita versió XXL (2023

Jordi Bordes, Recomana, 29 juliol 2025

Que torni!


Aquesta crítica té com a únic objectiu la reivindicació: que en un futur no gaire llunyà pugi una altra vegada en un escenari de la ciutat La nit del músic alt, de Carles Pedragosa. Els espectacles que el Festival Grec dedica al gènere solen tenir en comú un caràcter efímer —com una bombolla iridescent les nits d’estiu— i uns temps de producció agònics.


Cada estrena, un miracle, coquetejant perillosament amb el fracàs. La majoria de les vegades, la intranscendència de la proposta facilita que els defectes es vagin esvaint mentre es pugen de sortida les escales de l’amfiteatre de Montjuïc.


Aleshores arriba l’excepció d’una proposta imperfecta que traspua genialitat, diversió i anarquia artística, encara que, com les seves antecessores, necessiti ajustos en la dramatúrgia, exhibeixi amb pudor la falta d’assajos en els moviments d’una tropa de músics, coristes i solistes i faci el que pugui amb la il·luminació i l’escenografia.


Amb un punt de partida i una tendència al caos semblant a Europa bull, aquesta desconstrucció del musical —o happening, segons l’erudit Christian Machío— és una festa enciclopèdica i una gegantina farsa política que no deixa canya dreta amb l’excusa de la primera pedra d’un gran equipament públic dedicat al musical més conservador. Un pont de plata entre Broadway i Barcelona. Una desfilada de caricatures d’arquetips nacionals i retalls de la història del musical des del singspiel alemany fins a les partitures atonals, passant per l’opereta, la sarsuela i referents més llunyans. Moments musicals molt coneguts —cadascun reconstruït per encaixar en la narrativa gamberra del dramaturg Carles Pedragosa— de Mozart, Gershwin, Weill, Lloyd Webber, Offenbach, Porter, Viladomat o Rodgers & Hammerstein. I entre tots aquests i uns quants més, ocupen un lloc especial Albert Guinovart i el seu Mar i cel, Claude-Michel Schönberg i Les misérables i l’emocionant apoteosi dedicada a Carles Santos.


Només per col·locar el mestre Santos entre altres grans compositors de la música superpopular, aquest espectacle es mereix ressuscitar amb prou recursos i temps. Si volem creativitat i originalitat, aquí n’hi ha, encara que sigui una jukebox exquisida.

Juan Carlos Olivares, La Vanguardia, 29 juliol 2025

Barcelona, capital del músic alt


Barcelona és aquella ciutat que necessita “posicionar-se” i “projectar-se al món” cada cert temps. Sigui amb Exposicions Universals, Jocs Olímpics, Fòrums de les Cultures, Copes Amèrica, la Fórmula 1 o el Tour de França, els nostres alcaldes pateixen molt perquè la capital de Catalunya no és prou coneguda internacionalment. “Volem més turistes!”. “Més congressos!”. “Més aeroport!”. “Més de tot!!!”.

La nit del músic alt va ser un espectacle d’aquells de funció única, un sarau típicament de festival Grec, que la pluja va respectar el dia de l’estrena (però no en els assajos). La companyia Indi Gest i la Banda Municipal de Barcelona es van aliar per regalar-nos un espectacle-concert o concert (molt) teatralitzat, una proposta que per l’esforç humà, artístic i de producció que ha suposat no hauria de morir després de fer una única funció. Amb dramatúrgia de Carles Pedragosa i direcció d’ell mateix i Jordi Oriol, La nit del músic alt és homenatge i paròdia, festa i sarau, celebració i ridiculització d’un dels gèneres amb els aficionats més apassionats i els detractors més odiadors: el teatre musical.


Del càsting obert al congrés d’especialistes, la proposta és una gran gatada, amb molts encerts i algunes patinades, causades per l’evident falta de temps a l’hora d’assajar i preparar tècnicament un espectacle tan ambiciós. Dirigint la “Banda Municipal Spotify Repsol” (que podria actuar perfectament al Teatre-Ateneu Banc de Sabadell que se citava a La brama del cérvol), un enèrgic (i valencianíssim) José R. Pascual Vilaplana va capitanejar un conjunt de músics que van sonar especialment bé en els passatges més potents, com ara el Mambo! de West Side Story.

En escena, sis cantants-actors o actors-cantants (o, simplement, bons actors), entre els quals van destacar la sempre carismàtica Paula Malia i la parella formada per Antoni Comas i Claudia Schneider, dos intèrprets lligats indefectiblement a l’enyoradíssim Carles Santos. De Vinaròs a l’eternitat. Robert González va lluir-se amb L’himne dels pirates de Mar i cel interpretat en anglès (no li digueu a la Cisquella, que encara agafarà idees). The wind will blow our sails / and carry us away… amb vaixell inclòs! Un desaprofitat Jordi Vidal va brillar en el paper de Freddie Lincoln: amb gorra vermella de Make America Great Again, representava un Sheldon Adelson més, un d’aquells empresaris nord-americans que de tant en tant ens visiten per vendre’ns Eurovegas, Hard Rock Entertainment World i merdes similars. En aquest cas, l’EuroBroadway. Era graciós observar com s’ho mirava Xavier Marcé, regidor de Cultura i Indústries Culturals, des de la filera d’autoritats: potser va agafar idees?


El congrés d’especialistes en musicals reunia un americà, un alemany, una francesa, una japonesa i un indi, en una dramatúrgia entre l’acudit de l’Eugenio i la versió musicalera d’Europa Bull. Si aquell espectacle jugava en línia de la finezza (sempre recordaré que allà vaig descobrir l’Olga Onrubia), a La nit del músic alt el to general era més el del boc gros. L’opereta francesa, el Singspiel alemany, el kabuki japonès, la sarsuela catalana o els musicals ianquis que es van convertir en estàndards de jazz van configurar un repertori acompanyat en tot moment pel Cor ARSinNOVA, més encertat en alguns moments que en d’altres. La majoria de grans compositors de musicals han sigut jueus (Weill, Gershwin, Berlin, Bernstein…) i el Teatre Grec està situat a la muntanya de Montjuïc, senyal inequívoc per posar-hi la primera pedra d’aquest EuroBroadway i estrenar-hi Parallel Boulevard, un pastitx entre Sunset Boulevard i Flor de nit.  


Al final, la troballa arqueològica d’un peu de grans dimensions (el peu del “músic alt” que se suposa que va inventar el gènere) és una gran excusa per construir una mamarratxada escènica. Alguns acudits autoreferencials sobre el món del teatre i els seus abusos (“A l’Ara vas!”), algunes pensades dramatúrgiques que tenen tota la pinta de ser la primera idea i que allà es van quedar, van culminar en l’apoteosi final. Un homenatge a Carles Santos, reivindicació del nostre “músic alt” més experimental i dels Països Catalans. Antoni Comas va cantar i tocar el piano, abraçat a Claudia Schneider i amb tot el repartiment mort a terra, Toñarro y Claudiota, una peça que el mestre de Vinaròs els va regalar fa uns anys. Santos, des del cel, s’ho devia mirar, somrient, tot xarrupant un cap de gamba.

Oriol Puig Taulé, Núvol, 30 juliol 2025

Alt+Control+Musical


Jordi Oriol és infinit amagant jocs de paraules en els seus textos. Aquest cop fins i tot en anglès, o barrejant català i anglès. No els vaig poder captar tots, ja que la visibilitat que tenia no em permetia llegir cap de les dues pantalles on sortia escrit el text. Una per què me la tapava la columna de llums, i l’altra per què era molt lluny i no m’arribava la vista. Malgrat tot vaig riure a cor què vols un munt de vegades. És com un joc al qual en Jordi ens sotmet. Molt divertit. Confesso la meva debilitat per la companyia Indigest, i en particular pels textos de Jordi Oriol. I en aquesta ocasió es van envoltar d’uns boníssims professionals, començant per la Banda Municipal de Barcelona, que a la seva qualitat musical si afegia la seva predisposició escènica per fer qualsevol acció proposada. Genial el moment del director José R. Pascual Vilaplana, cantant, dirigint l’orquestra i posant-se a prova com a actor. I els cantants Antoni Comas, Robert González, Bealia Guerra, Paula Malia, Clàudia Schneider, Jordi Vidal i el Cor ARSinNOVA dirigit per Maria Mauri, fantàstics tots!!


La trama de l’espectacle, trenada per, aparentment, diferents situacions (un càsting, una història arqueològica sense cap ni peus… bé de fet sí que tenia cap i un peu, i la inauguració del fals nou teatre grec) va servir per jugar, per demostrar les boníssimes qualitats dels intèrprets i de la banda, i per deixar anar alguns escarnis per a la plana política, municipal i de país, per seguir denunciant abusos de poder i sexistes, per defensar el català dels països catalans. És clar que sí! Quan es poden dir les coses, s’han de dir. Tot plegat un intent de jugar amb els orígens del musical, i amb els diferents estils que l’han fet popular: òpera, opereta, teatre musical xinès, teatre musical… Una pseudo classe magistral digna de Les Luthiers.


Un espectacle divertit, fet a mida per ser un espectacle d’una nit. Amb dramatúrgia de Carles Pedragosa, amb grans dosis d’humor i bones execucions, amb pinzellades dels musicals més famosos (El rei lleó, Els miserables, El fantasma de l’òpera, West Side Story, entre molts d’altres). Hilarant el moment Mar i cel en anglès, tant per la interpretació dels cantants, no només com a cantants, també com a actors, i també per la diversió de sentir-ho en anglès. Brutal el final amb l’esperit de Carles Santos, on tota la companyia homenatjava un dels creadors més inclassificables, al qual li segueixen les passes Oriol i Pedragosa.


En resum, una nit amb un “alt+control+musical” apte per a tots els públics. Una nit diferent dedicada a aquest gènere, el musical, que tot i tenir molts adeptes, sovint queda menys tingut en les programacions i sobretot en suport institucional.

Carme Canet, Recomana, 30 juliol 2025

